Biroul Permanent 

al Parlamentului

Republicii Moldova

În conformitate cu prevederile art.73 din Constituţia Republicii Moldova şi art.47 din Regulamentul Parlamentului Republicii Moldova, înaintez, cu titlu de iniţiativă legislativă, proiectul de hotărîre pentru modificarea articolului 3 al Hotărîrii Parlamentului nr.43-XVIII din 20.10.2009 privind constituirea Comisiei de anchetă pentru elucidarea cauzelor şi consecinţelor evenimentelor de după 5 aprilie 2009. 

Anexă: 1. Proiectul hotărîrii Parlamentului, 

2. Nota informativă.

Deputat în Parlament:

Vitalie Nagacevschi

Proiect 

H O T Ă R Î R E 

pentru modificarea articolului 3 al Hotărîrii Parlamentului                                      nr.43-XVIII din 20.10.2009 privind constituirea Comisiei de anchetă                                 pentru elucidarea cauzelor şi consecinţelor evenimentelor de după                        5 aprilie 2009 

 

Parlamentul adoptă prezenta hotărîre.

 

Art.1. – În art.3 din Hotărîrea Parlamentului nr.43-XVIII din 20 octombrie 2009 privind constituirea Comisiei de anchetă pentru elucidarea cauzelor şi consecinţelor evenimentelor de după 5 aprilie 2009 (Monitorul Oficial al Republicii Moldova, 2009, nr.157 art.447) cuvintele “în termen de 60 de zile” se substituie prin cuvintele “în termen de 6 luni”.

Art.2. – Prezenta hotărîre intră în vigoare la data adoptării.

Preşedintele Parlamentului

Notă informativă 

la proiectul hotărîrii Parlamentului  pentru modificarea articolului 3            al Hotărîrii Parlamentului nr.43-XVIII din 20.10.2009 privind constituirea Comisiei de anchetă pentru elucidarea cauzelor şi consecinţelor evenimentelor de după 5 aprilie 2009 

La 20 octombrie 2009, Parlamentul Republicii Moldova a adoptat hotărîrea nr.43-XVIII prin care a fost constituită Comisia de anchetă pentru elucidarea cauzelor şi consecinţelor evenimentelor de după 5 aprilie 2009. Art.3 al hotărîrii Parlamentului a stabilit că în termen de 60 zile de la data de 20 octombrie 2009, Comisia de anchetă urma să prezinte Parlamentului un raport cu privire la rezultatele investigării evenimentelor de după 5 aprilie 2009.

Comisia de anchetă s-a întrunit într-un şir de şedinţe, în cadrul cărora au fost trasate obiectivele şi priorităţile de activitate şi anume: a fost întocmita lista autorităţilor publice şi a organizaţiilor care urmau a fi chestionate pe marginea evenimentelor din aprilie 2009; au fost formulate întrebările la care urmau să răspundă autorităţile; au fost expediate solicitările de furnizare a informaţiei; a fost lansat un apel public către persoanele care deţin informaţii despre cauzele şi consecinţele evenimentelor din aprilie 2009; a fost lansată o linie fierbinte şi o adresă electronică pentru comunicarea informaţiilor etc. 
De asemenea, Comisia de anchetă a expediat un şir de demersuri în adresa organismelor internaţionale (Consiliul Uniunii Europeane, Secretariatul Consiliului Europei, OSCE, PNUD), prin care a fost solicitată acordarea suportului logistic şi uman, inclusiv prin delegarea unor experţi din partea organismelor internaţionale, în scopul analizei corecte şi imparţiale a evenimentelor din aprilie 2009. Pînă în prezent, în adresa Comisiei a parvenit doar un singur răspuns, restul solicitărilor nefiind încă soluţionate. 
Actualmente, în Comisie a fost înregistrat un volum impunător de informaţii: zeci de apeluri telefonice, zeci de sesizări şi răspunsuri de la autorităţile publice pe suport de hîrtie (mii de foi), zeci de ore de înregistrări foto şi video, publicaţii în mass-media etc. 

Procesarea şi sistematizarea acestor informaţii necesită o perioadă adecvată de timp, astfel încît să fie asigurată o examinare obiectivă şi multidimensională a tuturor informaţiilor. Totodată, trebuie reliefat faptul că între informaţiile prezentate în adresa Comisiei au fost atestate mai multe discrepanţe, în unele cazuri majore (spre exemplu numărul persoanelor reţinute de organele de poliţie la 7 aprilie şi în zilele imediat următoare: instituţiile de drept au comunicat un număr de pînă la 200 de persoane, în timp ce ONG-urile şi rapoartele organizaţiilor internaţionale vorbesc despre un număr de peste 700 de persoane), ceea ce impune o examinare foarte atentă din partea Comisiei a fiecărei informaţii în parte. Prin urmare, termenul de 60 de zile stabilit în hotărîrea Parlamentului este insuficient pentru investigarea minuţioasă a cauzelor şi consecinţelor evenimentelor de după 5 aprilie 2009 şi elaborarea unui raport bine argumentat.

Reieşind din cele menţionate, în scopul prelungirii termenului de activitate a Comisiei de anchetă pentru elucidarea cauzelor şi consecinţelor evenimentelor de după 5 aprilie 2009, a fost elaborat prezentul proiect al hotărîrii Parlamentului. 

În temeiul acestui proiect se propune ca termenul de activitate a Comisiei de 60 de zile să fie substituit prin termenul de 6 luni. Acest termen de 6 luni va include şi cele 60 de zile fixate în hotărîrea Parlamentului nr. 43-XVIII care expiră la 18 decembrie 2009. Prin urmare, termenul limită de prezentare a raportului Comisiei de anchetă se va prelungi pînă la data de 20 aprilie 2010. În acelaşi timp, menţionăm că Comisia va depune toată diligenţa necesară pentru o examinare mai operativă a cauzelor şi consecinţelor evenimentelor din 5 aprilie 2009, astfel încît raportul să poată fi prezentat pînă la expirarea mandatului Comisiei.

Deputaţii în Parlament:

 

  

